**דברי הימים ב' ג-ז: האומנם יֵשב אלוהים על הארץ?**

**דף למנחה**

פרקים ג-ז בדברי הימים ב' חוזרים כמעט מילה במילה על מקביליהם בספר מלכים ב, פרקים ו-ח.

הפרקים עוסקים בבניין בית המקדש וכוללים שני מרכיבים עיקריים – פרטים טכניים של בנייה ותפילת שלמה המבטאת את תפיסתו על משמעות המקדש.

נפתח את הלימוד בשאלה, כיצד יכול אלוהים לשבת במקדש גשמי? מערך הלימוד מבקש לעודד עבודה עצמאית של הלומדים ואינו מכוון לתשובה מסוימת.

הבחירה להתמקד בהגות ולא בפרטי הבנייה, ברורה למדי. כדי לפתח דיון על נושא זה ראיתי לנכון להביא משהו על כל אחד מהרבדים עליהן 'יושב' רעיון המקדש – הרובד הבסיסי הוא לדעתי 'מקום קדוש', המופיע לראשונה בפרשת משה והסנה. רובד מפותח יותר מבחינה עקרונית הוא של 'בית אלהים' המזוהה במקום בעל איכות מיוחדת (מסיבה זו הבאתי את הטקסט המכונן של יעקב בבית אל אחרי פרשת הסנה, למרות שהוא קודם לו כרונולוגית).

העיסוק בפרקינו במונחי יסוד של יחס בין האדם לאלוהים הוביל אותי להגות דתית כללית, זו של חוקר הדת המפורסם אליאדה, ושל המורה והמחנך יוסף שכטר. לצדם מובאת פרשנות הרמב"ן ודברי המדרש. בסיום מובא קטע תלמוד שלדעתי 'מקפיץ' את המונחים ההגותיים כבדי הראש למקום אישי-חווייתי, בלתי אינטלקטואלי (ואולי אף אנטי-אינטלקטואלי).

פתיחה לדברי הימים ב': בבסיס הלימוד בספר נמצאת השאלה המהותית התקפה לכל ספר דברי הימים, על שני חלקיו: מדוע צריך לשוב ולספר את דברי הימים, לאחר ספרי שמואל ומלכים?

שאלות פתיחה ללימוד דברי הימים ב':

* האם המעבר מדברי הימים א' ל-ב' מסמן התחלה של משהו חדש?
* האם מופיע בדברי הימים ב' חומר שלא הופיע בספרי מלכים המקבילים לו?
* האם החומר הדומה מסופר באותה צורה או בשינויים, ומה משמעותם?
* האם בסיום דברי הימים ב' נוכל להצביע על 'תפיסתו האידיאית' של הספר? או על נרטיב כללי המאפיין אותו ?

בסיום לימוד הספר נבדוק אם יש בידינו מענה לשאלות אלו. בינתיים נסתפק בציון כמה עובדות מרכזיות ביחס לדברי הימים ב' –

ספר זה מקיף את התקופה הנמשכת ממלכות שלמה על ישראל ועד חורבן יהודה ובית המקדש. החומר המקביל כרונולוגית מופיע בספרי מלכים א ו-ב, אך למרות העובדה שהספרים עוסקים באותה תקופה, קיימים הבדלים רבים בדגשים ובפרטים המובאים בהם. דברי הימים ב' אינו מזכיר את סיפורי הנביאים שפעלו בממלכת ישראל (אחיה השילוני, אליהו, אלישע); ואינו כולל את סיפור חוכמתו המופלגת של שלמה ולא את סיפור חטאו. לעומת זאת, הוא מרחיב בתיאור מלכי יהודה, מלחמותיהם, ומאזן הצדקה והחטא שלהם, וכן מספר על נביאים רבים שפעלו ביהודה ומערכת יחסיהם עם מלכי יהודה.

מבחינה לשונית, בדברי הימים ב', כמו גם בדברי הימים א', יש שימושי לשון ייחודיים, המזכירים במקצת את סגנון ספרי עזרא ונחמיה. מבחינה ספרותית, דברי הימים ב' מביא יותר נאומים של גיבוריו המבטאים בהם את השקפת עולמם, וכן הוא מרבה להעריך את גיבוריו ולציינם לטוב או לרע.

ולסיום, בעוד ספר מלכים מסתיים בחורבן (מלכים ב' כה, כז-ל), ספר דברי הימים מסתיים בתקווה לגאולה ושיבת ציון (פרק לו, כב-כג).